রাজ্যের CEO-র সঙ্গে বৈঠক নির্বাচন কমিশনের

নয়াদিল্লি: লক্ষ্য একটাই দ্রুত ভোটার তালিকার বিশেষ ও নিবিড় পরিমার্জন বা এসআইআর (SIR)। বুধবার থেকে একাধিক রাজ্যের মুখ্য নির্বাচনী আধিকারিক বা সিইও-দের নিয়ে দিল্লিতে বৈঠকে বসেছিল নির্বাচন কমিশন (Election Commission)। উপস্থিত ছিলেন মুখ্য নির্বাচন কমিশনার জ্ঞানেশ কুমার এবং দুই নির্বাচন কমিশনার সুখবীর সিং ও বিবেক যোশী।

দেশের বেশিরভাগ রাজ্য এবং কেন্দ্রশাসিত অঞ্চলে ভোটার তালিকার বিশেষ নিবিড় সংশোধনের বিজ্ঞপ্তি নভেম্বরের প্রথম সপ্তাহে জারি হতে পারে। আগামী সপ্তাহের মধ্যে SIR প্রোগ্রামের সময়সূচী চূড়ান্ত হতে পারে। প্রক্রিয়াটি সারা দেশে দু’টি পর্যায়ে করা হতে পারে। বুধবার থেকে বৃহস্পতিবার বিকাল পর্যন্ত এই বৈঠক হয়েছে। বৈঠক শেষে একটি বিবৃতিও জারি করা হয়েছে নির্বাচন কমিশনের তরফে। দু’দিনব্যাপী বৈঠকের মূল আলোচ্য বিষয়ই ছিল SIR ও সেই সংক্রান্ত প্রস্তুতি। উপস্থিত মুখ্য নির্বাচনী কমিশনার বা সিইও-দের সেই নিয়ে যাবতীয় নির্দেশ দিয়েছেন কমিশনের দিল্লির কর্তারা।

আরও পড়ুন: ছয় বিশ্ববিদ্যালয়ের হবু উপাচার্যদের রাজভবনে তলব রাজ্যপালের

কমিশন সিইওদের ভোটার তালিকার বিশেষ ও নিবিড় পরিমার্জন সংক্রান্ত প্রস্তুতির কাজ দ্রুত শেষ করার নির্দেশ দিয়েছে। অগ্রাধিকার তালিকায় পশ্চিমবঙ্গ, অসম, তামিলনাড়ু, কেরালা এবং পুদুচেরির মতো রাজ্যগুলি অন্তর্ভুক্ত রয়েছে যেখানে নির্বাচন আসন্ন। নির্বাচন কমিশন সূত্রের খবর, তিন মাস সময় দেওয়া হবে। এই তিন মাসের মধ্যে ফর্ম ফিল আপ ও জমা দেওয়া, খসড়া তালিকা জারি করা এবং দাবি, আপত্তি বা আপিল দাখিলের সম্পূর্ণ প্রক্রিয়া সম্পন্ন করা থেকে শুরু করে চূড়ান্ত ভোটার তালিকা প্রকাশ করা পর্যন্ত কাজ করা হবে। আগামী বছরের ফেব্রুয়ারির প্রথম বা সর্বোচ্চ দ্বিতীয় সপ্তাহে চূড়ান্ত ভোটার তালিকা প্রকাশ করা হবে। এই বিষয়ে, দেশের সকল রাজ্যের সিইও দু’দিন ধরে দিল্লিতে নির্বাচন কমিশনের সঙ্গে আলোচনা এবং প্রস্তুতি নেওয়া হচ্ছে।

অন্য খবর দেখুন